b'\n_START_ARTICLE_\nMimetidae\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (3-7 mm) edderkopper med h\xc3\xb8yt hvelvet bakkropp og lange bein. Kroppen er gjerne lys med m\xc3\xb8rke tegninger, sparsomt kledt med korte, stive h\xc3\xa5r. Forbeina har rader av stive, pigglignende h\xc3\xa5r som er lengst innerst inne og blir gradvis kortere utover. Bakkroppen har ett eller to par sm\xc3\xa5 kn\xc3\xb8ler. Hannens parringsorganer (pedipalper) er store og ganske komplekse.\n_START_SECTION_\nLevevis\n_START_PARAGRAPH_\nArtene i denne familien har spesialisert seg p\xc3\xa5 \xc3\xa5 jakte p\xc3\xa5 andre edderkopper. De n\xc3\xa6rmer seg edderkoppenes nett og drar i tr\xc3\xa5dene p\xc3\xa5 en m\xc3\xa5te som etterligner rykningene som indikerer at et bytte er fanget, eller kanskje at en mulig make er p\xc3\xa5 vei. N\xc3\xa5r edderkoppen som eier nettet, kommer l\xc3\xb8pende, f\xc3\xa5r den et lammende bitt. Mimetidene biter byttet i beina, og suger ogs\xc3\xa5 ut kroppsinnholdet (oppl\xc3\xb8st med enzymer) gjennom et liet hull i beinet, slik at den d\xc3\xb8de edderkoppenes hud blir intakt tilbake. Selv bygger mimetidene ikke noen nett, bortsett fra egg-kokonger. Siden hunnene lever av \xc3\xa5 spise edderkopper, m\xc3\xa5 hannene g\xc3\xa5 fram med stor varsomhet under parringen. Han beveger seg sv\xc3\xa6rt forsiktig mot hunnen, mens selve parringen er meget raskt gjort unna._NEWLINE_N\xc3\xa5r hunnen er klar til \xc3\xa5 legge egg, spinner hun er rund eggsekk av silke som henger opp i et str\xc3\xa5 etter silketr\xc3\xa5der. Hver hunn produserer trolig 2-3 slike sekker p\xc3\xa5 ettersommeren. Disse er lettere \xc3\xa5 finne enn edderkoppene som produserte dem.\n_START_SECTION_\nUtbredelse\n_START_PARAGRAPH_\nFamilien forekommer i alle verdensdeler.'